Det stabile solskinsvejr er så småt ved at være erstattet af stabilt regnvejr. Og det glæder landmændene.

Der har været noget af et vejrskifte de seneste dage. Stabilt solskin er erstattet af stabilt regnvejr, og mens nogle allerede er blevet trætte af det våde vejr, så er de helt anderledes lykkelige hos landmændene. - Det er rigtig fint, vi klager i hvert fald ikke, siger mælkeproducent Rick Van Heesch med en vis vestjysk beskedenhed. - Vi kan spare en hel masse i vand i første omgang, fordi vi ikke skal ud og trække vandingsmaskiner ud. Og så giver det lige pludselig en del mere foder. Men faktisk har Rick Van Heesch ikke være så hårdt ramt, som mange andre. Han har nemlig valgt at vande ekstra meget gennem den varme og tørre sommer. Og det har været en dyr omgang. - Det har kostet cirka en halv million for vores vedkommende, siger han. Udsigt til mere regn Og nu er det så ved at være slut med at bruge så mange penge på vandingen. Der er nemlig udsigt til fortsat regn, ifølge meteorolog ved DMI, Stine Buhl. - Når man kigger en uges tid frem, er det med nedbør stort set alle dage, siger Stine Buhl. - Det kan være alt fra få millimeter til op mellem 10 og 15 millimeter pr. dag, men der er i hvert fald nedbør i prognoserne.